En betjent fik noget af et chok, da der onsdag aften lød høje smæld mod den fotovogn, han sad i.

Da en af politiets fotovogne onsdag aften blev udsat for hærværk, frygtede betjenten, der sad i bilen, i et kort øjeblik, at der blev skudt mod bilen. Fotovognen holdt parkeret på Skydebanevej i Aalborg og var igang med at udføre fartkontrol, da der omkring klokken 19 pludselig lød høje knald mod forruden. - Mens han sidder inde i bilen, hører betjenten pludselig tre høje smæld mod bilens forende. Han tror i første omgang, at der bliver skudt mod bilen, og han må dukke sig ned, siger Per Vagn Nielsen, vagtchef ved Nordjyllands Politi. Betjenten ser hurtigt, at der er blevet slået tre huller i forruden. Der var ikke tale om skud, men sandsynligvis er der brugt en spids genstand, som for eksempel en hammer, til at hamre hul i ruden. Betjenten ser en person løbe væk fra stedet og ind i en personbil, som ikke havde en nummerplade bag på bilen. Politiet skal nu kigge fotovognens kontrolbilleder igennem for at se, om man kan identificere gerningsmanden.